Pnegalang alang

Pnegalang alang (部落特產) 

Uuda nii ga, rahuq na dmayaw phiyug he-cwo-se ni gmbarah smalu bbrigan, ida measug pghiyi pusu qhuni, smalu saan pkdngu drisa, ida kmbiyax bi smikul ssaan rmigaw alang uri. Mseupu ka dha snluan “tru tgbasi” pdaun rgrigan, ida niqan ka lmamu ning-mung, risah ni musa tlamay smbu buji, pgkla endaan tnealang alang Gluban Yu-seng ci-neyn-kwan, qnrpuhan empgrig tnealang, phapuy quri tru tgbasi uqan seejiq tnpusu, qmamas nana risah, qmita risah ka dowriq, mkksa ka lnglungan ni musa tlamay tminun pala dnii, ida tduwa mtlamay nniqan alang ka emprigaw.   

Bnarah smnalu uda nii ga, tay saw pnegalang tnealang o tduwa paah mhuma bitaq snluan, ida tduwa kndadax biyax nanaq kana pdanga tnsapah, iyux pkrana ngalan dha ka emptxgal. Smulu mkala ka qnpahan sbiyaw, ida uxay wana mrana ka ngalan sntkuan hbangan, musa egu ka bnarah qqpahun, tduwan meiyah alang ni qmeepah nanaq nniqan alang ka seejiq tnealang.     

Sayang dga quri smnalu risah, ning-mung ni tgibu tru mtgbasi pnegalang nii ga, wada dha brahun mataru uuqun da, saw ka syaw-su tru tgbasi, risah cu, tgibu cu, ning-mung cu, mdngu ning-mu, risah snqrngal mqalux dnii, ida wada prajing bbarig da wah; Duri ni gmburah wang-can teyn-c sang-wu ping-tay, spuun elug rrigan, bnarah kndusan ni tqian dnii, qmita bnatas ni snkrayan ka emprigaw sjiqan do asi leexan mkla da.           

Yaasa Jen-ay-syang Hu-cu-cun na alang Gluban, alang Maapu ni Sin-seng-cun na alang Bgala ga, ida niqan egu pnegalang ni suyang bi knkla kndusan rdrudan sbiyaw; Niqan hangan ssan rmigaw saw ka Hwey-sun rin-cang, Tay-ya tu-cya-cun ni Yu-seng ci-neyn- kwan dnii; Manu ka smnalu pnegalang tru tgbasi Tnealang Hu-Sin ksun ga, ida niqan bi brihan na quri saw stkuan hbangan, dmudul kana alang ni pktutuy endaan rdrudan sbiyaw.             

 Pnyahan bnatas(資料來源) 
Empmatas:Lituk Teymu

Jiyax: Hngkwasan 2023